Типикон/Глава 8. О литургиах.


Глава 8. О литургиах. 

подобает ведати, и о святей божественней службе:

Яко в субботу убо, в начале 4-го часа должно есть начинати: яко да станет трапеза в начале 5-го часа. В неделю же, в начале 3-го часа, должно есть начинати, яко да станет трапеза в начале 4-го часа. Тако же подобает бывати и в господския великия праздники, христовы, и богородичны, и предтечевы, и обоих верховных апостол, петра и павла: и в сих убо купно, яко во дни недельныя должно есть творити. В средния же праздники в начале 5-го часа, яко да станет трапеза в начале 6-го часа. В малыя же праздники, равно прочим всем дневным в начале 5-го, и отдается во свое время на кийждо день. Трапезу же подобает уготовляти во время свое, противу коемуждо дню, или постен есть, или прост: отходит яве кийждо по скончании святыя службы, и во время трапезы паки собираются. Сему же должно есть бывати, егда хотят ясти в 9-й час, или вечер. Сице же убо подобает творити и в малыя четыредесятницы. Сей предел о литургиах и трапезе писася во странах иерусалимских, и лепотственно тако быти везде в равнины весненныя и есенныя. В лете же и зиме в велицей россии зде быти знамению по разсуждению времене, в лете убо долготы ради дне лепотственно продолжити: в зиме же за малость дне упредити, разсуждением настоятеля.

Типикон